EL Επίσηµη Εφηµερίδα της Ευρωπαϊκής Ένωσης CE 84/429

(2004/C 84 E/0500)

ΓΡΑΠΤΗ ΕΡΩΤΗΣΗ Ε-0565/04

υποβολή: Martin Callarían (PPE-DE) προς την Επιτροπή

(26 Φεβρουαρίου 2004)

Θέμα: Διευκρινίσεις σχετικά με το πεδίο εφαρμογής της οδηγίας για τα σκάφη αναψυχής

Η οδηγία για τα σκάφη αναψυχής (94/25/ΕΚ (1)) βασίζεται στις αρχές της νέας προσέγγισης, η οποία προβλέπει τη σήμανση CE.

Ο οδηγός που εξέδωσε η Επιτροπή για την εφαρμογή των οδηγιών που εκπονούνται με βάση τις διατάξεις της νέας προσέγγισης και της σφαιρικής προσέγγισης ορίζει στο τμήμα 2 με τίτλο «Πεδίο εφαρμογής των οδηγιών νέας προσέγγισης» ότι «Προϊόν, το οποίο έχει υποστεί σημαντικές αλλαγές που αποσκοπούν στο να τροποποιήσουν την αρχική του επίδοση, προορισμό ή τύπο αφότου έχει τεθεί σε λειτουργία, μπορεί να θεωρείται ως νέο προϊόν.»

Το έγγραφο της Επιτροπής με τίτλο «Recreational craft directive and comments to the directive combined» αναφέρεται στο άρθρο 4(5) (viii) με τίτλο «Summary of the application of the Directive after 16 June 1998» (σύνοψη της εφαρμογής της οδηγίας μετά τις 16 Ιουνίου 1998) σε σκάφη που βρίσκονται ήδη εντός του ΕΟΧ και μετατρέπονται σε σκάφη αναψυχής, ενώ προηγουμένως χρησιμοποιούνταν για άλλο σκοπό, π.χ. ως πειραματικά σκάφη, ως σκάφη αγώνων ή ως εμπορικά σκάφη. Ωστόσο στη συνέχεια διαβάζουμε ότι η οδηγία δεν περιλαμβάνει αναδρομικές διατάξεις και ούτως εχόντων των πραγμάτων τα υπάρχοντα σκάφη που χρησιμοποιούνται εντός του ΕΟΧ βρίσκονται εκτός πεδίου της παρούσας οδηγίας ανεξαρτήτως της κατασκευαστικής τους προελεύσεως.

Προτίθεται να αποφασίσει τώρα η Επιτροπή σχετικά με το αν πρώην εμπορικό σκάφος που χρησιμοποιείται στο εξής για αναψυχή πρέπει να λάβει σήμανση CE σύμφωνα με την εν λόγω οδηγία, ακόμη και αν δεν έχουν πραγματοποιηθεί εργασίες τροποποίησης του σκάφους; Αλλάζει μήπως την κατάσταση το γεγονός ότι πρώην εμπορικό σκάφος κατασκευάστηκε πριν να τεθεί σε εφαρμογή η οδηγία 94/25/ΕΚ;

Τέλος, αν τα πρώην εμπορικά σκάφη πρόκειται να φέρουν σήμανση CE, θα προκύψουν δυσκολίες, καθώς η διαδικασία σήμανσης πρώην εμπορικού σκάφους θα πρέπει να είναι μετακατασκευαστική πιστοποίηση. Μπορεί η Επιτροπή να υποδείξει πώς είναι εφικτό κάτι τέτοιο στην παρούσα φάση;

Απάντηση του κ. Liikanen εξ ονόματος της Επιτροπής

(30 Μαρτίου 2004)

Ο Οδηγός της Επιτροπής για την εφαρμογή των οδηγιών που βασίζονται στην «Νέα προσέγγιση» και την «Συνολική προσέγγιση'και το έγγραφο της Επιτροπής Συνδυασμός Οδηγίας Σκαφών αναψυχής και σχολίων επί της Οδηγίας» όπου αναφέρεται το αξιότιμο μέλος, αμφότερα αναφέρουν στο προοίμιó τους ότι το περιεχόμενó τους δεν είναι νομικά δεσμευτικό· μόνο η Οδηγία έχει την ισχύ νόμου. Ως εκ τούτου, οι διευκρινίσεις που παρέχονται σε αυτούς τους οδηγούς δεν θα πρέπει και δεν μπορούν να θεωρηθούν ως κανόνες από μέρους της Επιτροπής στον τομέα εφαρμογής της Οδηγίας.

Το Άρθρο 1(1) της Οδηγίας 94/25/ΕΚ του Κοινοβουλίου και του Συμβουλίου της 16ης Ιουνίου 1994 σχετικά με τα σκάφη αναψυχής, διευκρινίζει ότι η Οδηγία θα πρέπει να εφαρμόζεται στα σκάφη αναψυχής, και στο Άρθρο 1(2) της Οδηγίας, ως σκάφος αναψυχής ορίζεται: «κάθε σκάφος κάθε τύπου (…) από 2,5 σε 24 m μήκους καρίνας, (…) που προορίζεται για σκοπούς αθλητισμού και αναψυχής». Από τις διατάξεις αυτές προκύπτει ότι κάθε πρώην εμπορικό σκάφος που διατίθεται στην αγορά και/ή τίθεται σε υπηρεσία για σκοπούς αναψυχής εμπίπτει στο πεδίο εφαρμογής της Οδηγίας, ασχέτως του κατά πόσον οι υλικές μετατροπές στο εν λόγω σκάφος έγιναν για το σκοπό αυτό.

Το γενογός ότι ένα πρώην εμπορικό σκάφος κατασκευάσθηκε πριν τη θέση της Οδηγίας σε ισχύ δεν αλλοιώνει την κατάσταση· μόνο η ημερομηνία τοποθέτησής του στην αγορά/ή θέσης αυτού σε υπηρεσία για σκοπούς αναψυχής σχετίζεται με το κατά πόσον ή όχι το εν λόγω σκάφος θα πρέπει να συμμορφωθεί προς τις απαιτήσεις της Οδηγίας.

Εν όψει των διατάξεων του Άρθρου 1 της Οδηγίας, η δήλωση που περιέχεται στην δεύτερη έκδοση του εγγράφου της Επιτροπής «Οδηγία για Σκάφη Αναψυχής και Σχόλια επί της Οδηγίας» στα σχόλια για το Άρθρο 4(5) (viii) αναφέρει: «οι απαιτήσεις της Οδηγίας εφαρμόζονται σε σκάφη ήδη ευρισκόμενα στον ΕΟΧ τα οποία έχουν μεταποιηθεί σε σκάφη αναψυχής όταν προηγουμένως χρησιμοποιούνταν για άλλο σκοπό (π.χ.) πειραματικό σκάφος, αγωνιστικά σκάφη, πρώην εμπορικά σκάφη)», θα πρέπει ως εκ τούτου να διαβάζονται ως συμπληρωματική διευκρίνιση επί του πεδίου εφαρμογής της Οδηγίας και όχι ως επέκταση αυτού.

Περαιτέρω, η δήλωση στην οποία αναφέρεται το αξιότιμο μέλος ότι: «η Οδηγία δεν περιέχει οποιεσδήποτε αναδρομικές διατάξεις και, κατά συνέπεια, τα υπάρχοντα σκάφη σε υπηρεσία (σε χρήση) στον ΕΟΧ βρίσκονται εκτός της Οδηγίας οποτεδήποτε και αν κατασκευάσθηκαν» θα πρέπει να θεωρείται ότι εννοεί υπάρχοντα σκάφη αναψυχής. Κατά συνέπεια αυτή η απουσία αναδρομικών διατάξεων δεν μπορεί να επικληθεί για υφιστάμενα πρώην εμπορικά σκάφη, των οποίων η αρχική προβλεπόμενη χρήση μεταβλήθηκε σε σκοπούς αναψυχής μετά την ημερομηνία έναρξης ισχύος της Οδηγίας.

Η μετά την ναυπήγηση πιστοποίηση, δεν καλύπτεται ρητά από την εφαρμοζόμενη τη στιγμή αυτή έκδοση της Οδηγίας για Σκάφη Αναψυχής (ήτοι Οδηγία 94/25/ΕΚ). Εντούτοις, η μετά τη ναυπήγηση αξιολόγηση, επιτυγχάνεται τη στιγμή αυτή μέσω από κοινού συμφωνημένης προσέγγισης μεταξύ συγκεκριμένων φορέων, που αναφέρεται στο Κεφάλαιο Ι των Κατευθυντηρίων Γραμμών τους της Τομεακής Ομάδας Σκαφών Αναψυχής (RSG). Από την 1η Ιανουρίου 2005, η μετά τη ναυπήγηση αξιολόγηση θα καλύπτεται από την Οδηγία μέσω της θέσης σε εφαρμογή των διατάξεων τροποποίησης του Άρθρου 8α που εισάγεται με την Οδηγία 2003/44/ΕΚ του Κοινοβουλίου και του Συμβουλίου της 16 Ιουνίου 2003 που τροποποιεί την Οδηγία 94/25/ΕΚ (2).

(1) ΕΕ L 164 της 30.6.1994, σελ. 15.

(2) ΕΕ L 214 της 26.8.2003.